กองน้ำมันเจ๋งจ่อ100เหรียญเชียร์ลงทุนสั้น
ราคาน้ำมันดิบจ่อทะลุ 100 เหรียญสหรัฐ/บาร์เรล นักวิเคราะห์เชียร์เก็งกำไรกองทุนน้ำมันระยะสั้น เตือนรีบเผ่นถ้าราคากลับทิศลงต่ำกว่า 95 เหรียญสหรัฐ
29 ต.ค. 2565

ราคาน้ำมันดิบจ่อทะลุ 100 เหรียญสหรัฐ/บาร์เรล นักวิเคราะห์เชียร์เก็งกำไรกองทุนน้ำมันระยะสั้น เตือนรีบเผ่นถ้าราคากลับทิศลงต่ำกว่า 95 เหรียญสหรัฐ
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) กล่าวว่า ราคาน้ำมันดิบในระยะสั้นยังคงอยู่ในขาขึ้น โดยหากราคาน้ำมันดิบในต่างประเทศสามารถทะลุแนวต้านที่ 100 เหรียญสหรัฐ/บาร์เรล คาดว่าราคาน้ำมันดิบจะขึ้นทำสถิติสูงสุดรอบใหม่ ดังนั้นในระยะสั้นนักลงทุนจึงยังสามารถเก็งกำไรในกองทุนน้ำมันได้ โดยแนะนำกองทุนน้ำมันของบริษัทหลักทรัพย์จัดการกองทุน (บลจ.) กสิกรไทย และ บลจ.แอสเซทพลัส
อย่างไรก็ตาม นายสานุพงศ์ กล่าวว่า หากราคาน้ำมันเริ่มกลับทิศเป็นขาลง และราคาปรับลดลงไปต่ำกว่า 95 เหรียญสหรัฐ/บาร์เรล จะเป็นระดับที่แนะนำให้นักลงทุนขายตัดขาดทุน โดยปัจจัยเสี่ยงที่ต้องระมัดระวัง คือ สถานการณ์ในยุโรป
“ราคาน้ำมันปรับเพิ่มขึ้นมาเกือบ 1 เดือนแล้ว และเราแนะนำให้เก็งกำไรกองทุนน้ำมันมาตั้งแต่ปลายเดือน ต.ค. แต่ถ้าหลุด 95 เหรียญสหรัฐ/บาร์เรล ก็น่าจะจบรอบแล้ว โดยปัจจัยที่ผลักดันให้ราคาน้ำมันปรับเพิ่มขึ้นในรอบนี้ ได้แก่ ความตึงเครียดในอิหร่าน และภาพรวมเศรษฐกิจสหรัฐ ที่คาดว่าไตรมาส 4 จะสามารถฟื้นตัวได้ดี” นายสานุพงศ์ กล่าว
ทั้งนี้ เมื่อวันที่ 30 พ.ย. ราคาน้ำมันดิบในต่างประเทศเข้าใกล้ระดับ 100 เหรียญสหรัฐ/บาร์เรล โดยตลาดไนเมกซ์ซื้อขายอยู่บริเวณ 99 เหรียญสหรัฐ/บาร์เรล ขณะที่เวสต์ เทกซัส ปิดตลาดเมื่อวันที่ 29 พ.ย. ที่ 99.79 เหรียญสหรัฐ/บาร์เรล